Muhammadu Bello Kagara dan Mallam Shehu Usman ne, mahaifinsa shine Alkalin Alkalan Kagara na farko. Shi Malam Shehu dan Mallam Muhammadu Badamasi ne Hakimin Nufawa a Unguwan Taku Birnin Sokoto. An haife shi a Kagara a shekarar 1889, ya rayu tsawon shekarar 82 a duniya. Kagara yayi makarantar Dan-Hausa ta Kano wacce makaranta ce wanda turawan mulkin mallaka suka fara kafawa a Arewa. Inda daga bisani aka turasu Garu Ruwa domin fara karantarwa a sauran lardin. An tura Bello Kagara makarantar Zaria saboda kwazonsa. Saboda kokarinsa na shiga gari gari dan neman ilimi bai bar zaria ba saida aka fara kiranshi Mallam. Daga nan aka bude makarantar Tirenin a Kwaleji a Katsina (Barewa Kwalej) inda aka dauko shi domin ya karantar da addini musulunci da larabci. Da aka bude ‘Medical Class’ inda aka fara karantar da famasi sai aka mayar dashi can ya cigaba da koyar da lissafi.Yayi karantarwa a makarantar IHSI–ETC watau makarantar koyawa Malaman Elementary Ilimin Malanta. Bayan an maida shi kwaleji anan Sarki Alhaji Muhammad Dikko ya gane zurfin iliminsa ya gane anfaninsa sai ya bukaci abashi shi don ya shiga dashi cikin majalisar sa.